Põranda alla pugenud Maavalitsuse ametkond, kes oli Maavalitsusele truuks jäänud, sai enamlaste võimu ja hilisema Saksa okupatsiooni kestusel väikest tasu edasi. See ametkond ise oli ka raha hankimisel abiks. Nad korraldasid enamlaste ajal Vismari tänaval, hilisemas Riigikohtu hoones peoõhtu. Pääsmed olid kõik käest kätte müüdud. Pidu peeti mõni päev enne saksa vägede sissetulekut, kui enamlased olid veel võimul.  Olime koos tolleaegse polkovniku, hilisema ülemjuhataja  Laidoneriga peol. Kõigile ootamatult tulid eesti punased peolisi laiali ajama. Naiskommunistid Anna Leetsmanniga eesotsas olid meeste sineleis ja mütsides, püssid käes, millega nad enese ümber keerutasid ja hüüdsid: "Välja, välja, laskeriistad ära anda!"  Välisuksest väljaminekul kobasid mind kaks naiskommunisti läbi ja otsisid revolvrit. Laidoner seisis otse minu selja taga. Pöörduti ka tema poole, et kui tal on revolver, siis andku ära vabatahtlikult. Laidoner vastas väga üleolevalt ja lühidalt: "Mul on  revolver, kuid ära anda seda ei kavatse!" Ja väljuski uksest. Tema läbiotsimine jäi teostamata.  Allikas: Raamot, Mari. Minu mälestused : faksiimile. Tartu : K. Henno, 2009, lk. 162.